Gesteelde motor ná hoëspoedjaagtog teruggevindŉ Gesteelde voertuig is Donderdag ná ŉ hoëspoedjaagtog in Atteridgeville teruggevind. (Foto: Verskaf / Fidelity ADT) ŉ Gesteelde voertuig is Donderdag ná ŉ hoëspoedjaagtog in die Waterkloof-omgewing in Atteridgeville, Pretoria teruggevind. Die bestuurder van dié motor het glo ook verskeie ongelukke in die proses veroorsaak en voetgangers net-net gemis. Hoewel die voertuig opgespoor is, is die bestuurder steeds soek. Die kombi met vervalsde nommerplate word glo ook met verskeie diefstalvoorvalle in die omgewing verbind. Luidens ŉ verklaring deur Fidelity ADT het lede van sy taktiese span die voertuig tydens ŉ patrollie by die Waterkloof Corner-winkelsentrum opgemerk. Die beamptes, Paul Grobler en Charl Botha, het ondersoek ingestel aangesien ŉ kennisgewing onlangs uitgereik is om op die uitkyk vir ŉ wit Volkswagen Kombi in die Pretoria-Oos-omgewing te wees. Die voertuig was glo onder meer by diefstal-uit-voertuigmisdade betrokke. Luidens die verklaring het die bestuurder van die kombi dadelik die parkeerterrein verlaat toe hy die veiligheidsbeamptes opmerk. ADT het die polisie gevra om die voertuig se registrasie na te gaan en dié het bevestig dat die nommerplate vervals is. Die bestuurder van dié motor het glo ook verskeie ongelukke in die proses veroorsaak en voetgangers net-net gemis. (Foto: Verskaf / Fidelity ADT) Die beamptes het versterkings ontbied en verskeie lede het daarop gereageer. ŉ Hoëspoedjaagtog het gevolg en die beamptes het die motor tot in Atteridgeville, ŉ nedersetting in Pretoria, agternagesit. Die Lyttelton-polisie het hulle net ná die R55‑ en Maudestraat-kruising by die jaagtog aangesluit en glo verskeie skote afgevuur om die motor tot stilstand te bring. Volgens die verklaring het die verdagte voortgegaan om te vlug, wat verskeie ongelukke veroorsaak het. Voetgangers het glo ook ŉ noue ontkoming gehad. “Ons het die voertuig in Atteridgeville verloor, maar met behulp van die gemeenskap en ander veiligheidsmaatskappye het ons die voertuig verlate aan die agterkant van ’n huis opgespoor waarna dit aan die Lyttelton-polisie oorhandig is. “Ongelukkig duur die soektog na die bestuurder nog voort,” het Botha gesê. Leon Muller, Fidelity ADT se distriksbestuurder, sê hy prys die maatskappy se beamptes vir hul waaksaamheid en vinnige optrede. “Om met die polisie en gemeenskap saam te werk stuur ’n sterk boodskap aan misdadigers uit dat misdaad nie geduld sal word nie.” Maroela Media het ŉ navraag aan die polisie gerig en wag tans op terugvoer.